Αγγλισίδες

Οι Αγγλισίδες είναι κοινότητα της επαρχίας Λάρνακας στην Κύπρο.

Τοποθεσία 
Οι Αγγλισίδες βρίσκονται 17 χιλιόμετρα νοτιοδυτικά της πόλης της Λάρνακας. Είναι κτισμένες σε υψόμετρο 135 μέτρων πάνω από την επιφάνεια της θάλασσας. Στα βόρεια συνορεύει με τα Πυργά, στα ανατολικά με το Αλεθρικό, στα νότια με την Απλάντα και την Αναφωτία και στα δυτικά με την Μενόγια.

Ιστορία-Ονομασία 
Οι Αγγλισίδες βρίσκονται σημειωμένοι σε παλαιούς χάρτες ως Elisides. Με βάση τους χάρτες αυτές συνάγεται ότι η κοινότητα υπήρχε σίγουρα στα μεσαιωνικά χρόνια. Η περιοχή που βρίσκεται η κοινότητα είχε κατοικηθεί και κατά τα προϊστορικά χρόνια, κάτι που αποδεικνύεται από την ύπαρξη αρχαιολογικού χώρου που ανήκει χρονολογικά στη Μέση εποχή του Χαλκού.

Για την προέλευση της ονομασίας της κοινότητας υπάρχουν τρεις εκδοχές:

 η ονομασία Αγγλισίδες (γραμμένη ως Αγκλεισίδες) προέρχεται από την «εγκλείστρα», το ασκητήριο του μοναχού
 η ονομασία Αγγλισίδες (γραμμένη ως Αγγλησίδες) οφείλεται στην ύπαρξη πολλών υπόγειων εκκλησιών.
 ένας Άγγλος επισκέπτης έχασε τη γυναίκα του στα βουνά της κοινότητας. Ρωτούσε τους κατοίκους «Άγγλις ί(δ)ες» εννοώντας «Είδες καμιά Αγγλίδα;». Η ιστορία αυτή διαδόθηκε από ένα πλανόδιο έμπορο που πήγαινε σε ένα καφενείο της Λάρνακας και την αφηγείτο. Όσοι άκουσαν την ιστορία έλεγαν καθώς έψαχναν τον προαναφερόμενο πλανόδιο «Πού είναι εκείνος από το Άγγλις ίδες;».

Ιεροί ναοί 
Στην κοινότητα υπάρχουν οι εξής ιεροί ναοί:

 Εκκλησία Αγίας Μαρίνας και Αγίου Θεράποντος
 Εκκλησία Αγίου Θεράποντος
 Εκκλησία Αγίας Μαρίνας
 Εκκλησία Αγίου Γεωργίου
 Εκκλησία Αγίου Αρσενίου Καππαδόκη και Αγίου Εφραίμ.

Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, ο πληθυσμός της κοινότητας αυξάνεται συνεχώς, με εξαίρεση τις απογραφές του 1960 και του 1973 που παρατηρήθηκε μείωση. Πριν την τουρκική εισβολή του 1974, οι Αγγλισίδες ήταν μεικτό χωριό, δηλαδή κατοικούσαν σε αυτό Ελληνοκύπριοι και Τουρκοκύπριοι. Από το 1881 που υπάρχουν καταγεγραμμένα στοιχεία, έως το 1974 οι Ελληνοκύπριοι αποτελούσαν την πλειοψηφία.

Εξαιτίας των δικοινοτικών διαταραχών του 1958, οι Τουρκοκύπριοι κάτοικοι των Αγγλισίδων έφυγαν και αναζήτησαν καταφύγιο σε γειτονικά τουρκοκυπριακά χωριά. Οι περισσότεροι επέστρεψαν μετά το 1960. Ωστόσο, εξαιτίας των δικοινοτικών διαταραχών του 1963 οι περισσότεροι Τουρκοκύπριοι έφυγαν και πάλι από το χωριό και εγκαταστάθηκαν στο Κιβισίλι, στην Κοφίνου, στον Άγιο Θεόδωρο, στο Καλό Χωριό και στην Αλαμινός. Μετά την τουρκική εισβολή του 1974, όλοι οι Τουρκοκύπριοι κάτοικοι των Αγγλισίδων (συμπεριλαμβανομένων και αυτών που έφυγαν το 1963) μεταφέρθηκαν στο βόρειο τμήμα της Κύπρου. Οι περισσότεροι εγκαταστάθηκαν στο Σπαθαρικό. Τα επόμενα χρόνια εγκαταστάθηκαν στην κοινότητα Ελληνοκύπριοι πρόσφυγες, οι οποίοι στεγάστηκαν στον προσφυγικό συνοικισμό που δημιουργήθηκε.

Τις τελευταίες δεκαετίες η κοινότητα παρουσιάζει σημαντική πληθυσμιακή αύξηση. Ο πίνακας που ακολουθεί παρουσιάζει τον πληθυσμό του χωριού όπως καταγράφηκε στις απογραφές πληθυσμού που έγιναν στην Κύπρο.

Παραπομπές

Πηγές

Εξωτερικοί σύνδεσμοι 

 Κύπρος Ένα Ταξίδι - Αβδελλερό

Κοινότητες της Επαρχίας Λάρνακας